Papersnake/gushiwen huggingface dataset:
早朝垂拱殿晚出东省
杨万里（宋代）

请外天难达，留中日不遑。
鸟啼金殿月，鹭集玉阶霜。
出晚缘堂白，归时报录黄。
来年六十一，六十鬓苍苍。
晚泊海坛
王松（宋代）

傍晚孤舟泊，近乡喜欲狂。海门晴亦雨，沙屿夜疑霜。

桑柘遭兵废，钱刀替贼藏。得归苏属国，暂厄复何妨。
昭礼在虞山与予分路昭礼举王光远在庐山别周
赵蕃（宋代）

人物君非第一流，周南底事叹淹留。
清名所得盖多矣，骑鹤扬州有是不。
次韵郭帅和杨使者张茶马溪庄诗
晁说之（宋代）

溪庄吟兴浩如神，不似逢时富贵身。
云外黄羊眠竹影，月中赤鲤戏河滨。
扬雄奇字情宜密，张令清谈分自亲。
顾我婆娑徒怅望，柴车霜雪未堪巾。
送清坚老人宰辰阳四首 其二
王质（宋代）

苦楝风方作，桃花水未生。逢村宜早住，趁路莫宵行。

且止青春酒，频添碧涧羹。槐根并马骨，切勿厌官清。
柳梢青 赴松江访王文和太守舟中作
浦起龙（清代）

露白葭苍，谁将并剪，剪取秋光。断霓初收，圆蟾孤照，清绝无双。

风期叔度汪汪。望彼美、水天一方。不为尊羹，非关鹤唳，一棹松江。
逍遥咏
宋太宗（宋代）

昭宣形体思悠然，那是愚夫那是仙。
不识饶教非远近，误来何是苦相悬。
含容里外无诸物，象法其由语话诠。
品格调高奔世界，任从他宝四周迁。
分得海字送大司徒郑公还仙游
林瀚（明代）

木叶鼓霜风，寒声秋几倍。故人忽南归，握手情何蔼。

珍重拜殊恩，桑梓增光彩。南度分水关，乡音老无改。

八面壶公山，青青久相待。月明远驰思，离愁浩于海。
咏史下·司马宣王
陈普（宋代）

燕鹊寒巢不暂宁，百年盗贼不曾停。
豺狼首领皆回顾，曾见青衣立汉庭。
力农三诗 其二
乌斯道（明代）

黎明驱牛出，日暮荷锄归。土荒三十载，往返无旧蹊。

荆棘刺两胫，草根固深泥。不辞筋力倦，但恐官事违。
岁暮杂感 其三
胡会恩（清代）

寂寞西清客，输他画省郎。抱书寒署月，驱马掖门霜。

过眼脂韦态，惊心角逐场。不逢詹尹卜，何处决行藏。
刘平甫挽诗二首
杨万里（宋代）

忠显肩双庙，屏山籙二程。
岭寒松节苦，坛暖杏花明。
君也孤傅业，天乎独短生。
子孙无一物，故纸付渠耕。
和刘明复再游剑州东园二首 其二
冯山（宋代）

危亭飞阁照寒溪，重到依然杜宇啼。好事且看韦守记，补亡思觅义山题。

频来已免山移诮，久坐翻为水乐迷。一宿有情非雅素，他年嵩洛是真栖。
江城子·落花
顾太清（清代）

花开花落一年中。惜残红，怨东风。恼煞纷纷如雪扑帘栊。坐对飞花花事了，春又去，太匆匆。
惜花有恨与谁同。晓妆慵。忒愁侬。燕子来时红雨已濛濛。尽有春愁衔不去，无端底，是游蜂。
玉楼春
王采（宋代）

秋闺思入江南远。帘幕低垂闲不卷。玉珂声断晓屏空，好梦惊回还起懒。

风轻只觉香烟短。阴重不知天色晚。隔窗人语趁朝归，旋整宿妆匀睡脸。
自淮上挂帆便风一夕遂抵梁下
胡应麟（明代）

淮水何汤汤，布帆疾于矢。一夜东南风，吹船七百里。
寄是正字
王昌龄（唐代）

正字芸香阁，经过宛如昨。
幽人竹桑园，归卧寂无喧。
高鸟能择竹，羝羊漫触藩。
物情今已见，从此欲无言。[一作孟浩然诗]
和葛德济见怀
王庭圭（宋代）

愤气蟠胸久，开谈音吐鸿。云山初阔别，樽酒忆相逢。

暮草黏僧屐，晴江理钓篷。闲居诗句僻，祗自咏家风。
点绛唇·柏叶春醅
毛滂（宋代）

柏叶春醅，为君亲酌玻璃盏。玉箫牙管。人意如春暖。鬓绿长留，箫使韶华晚。春无限。碧桃花畔。笑看蓬莱浅。
紫微山
朱伯虎（宋代）

凿石开山已几年，半天台殿耸危峦。晓钟声向云边落，夜月光从槛底看。

野色难藏千里秀，松风长占一轩寒。老僧此处真佳隐，应笑尘劳效小官。
初领郡政衙退登东楼作（自此后诗到杭州后作）
白居易（唐代）

鳏茕心所念，简牍手自操。何言符竹贵，未免州县劳。

赖是馀杭郡，台榭绕官曹。凌晨亲政事，向晚恣游遨。

山冷微有雪，波平未生涛。水心如镜面，千里无纤毫。

直下江最阔，近东楼更高。烦襟与滞念，一望皆遁逃。
寿黄愚任明府八十一
陈堂（明代）

壮日风云忆共艭，雄心迟暮未曾降。百年交谊谁同调，一曲梅花祇共腔。

仙箓新传青鸟使，吴侬旧识碧油幢。只今吏隐成霜鬓，岁岁惟应倒玉缸。
陇州咏物诗四首选二 其一 蝉
林寿图（清代）

寄托在高旷，翻遭俗耳惊。千崖集秋气，万木奏商声。

歌有楚骚逸，言如晋代清。谅因发幽滞，天籁自孤鸣。
追和杨铁崖石湖花游曲
文徵明（明代）

石湖雨歇山空濛，美人却扇歌回风。歌声宛转菱花里，鸳鸯飞来天拍水。

当时仙伯醉云门，酒痕翻污石榴裙。遗踪无复芳尘步，湖上空馀昔人墓。

昔人既去今人来，千载风流付一杯。雪藕萦丝荐冰椀，蛱蝶飞来逐歌板。

夕阳刚在画桥西，一段春光属品题。伤心不见催花使，只有黄鹂啼再四。

无限春愁谁与笺，玉奴会唱紫霞篇。
句 其十七
王安中（宋代）

山川为公来，先已流瘴疠。
清明宴司勋刘郎中别业
祖咏（唐代）

田家复近臣，行乐不违亲。
霁日园林好，清明烟火新。
以文常会友，唯德自成邻。
池照窗阴晚，杯香药味春。
檐前花覆地，竹外鸟窥人。
何必桃源里，深居作隐沦。
感春词
纥干著（唐代）

未得鸣珂谒汉宫，江头寂寞向春风。

悲歌一曲心应醉，万叶千花泪眼中。
即事
陆游（宋代）

成败归青史，悲驩付浩歌。
病从之岁减，诗比去春多。
高枕观浮世，持杯养太和。
功名亦易尔，难负此渔蓑。
莫厌贫十二首 其六
释函是（明代）

海岳无真幻，古今多修短。云里怪石巉，波中古木浣。

晨风鸣高林，烟雾宕空满。相对尽竟日，过目徒窾窾。

朝贵勋名驰，野贱约心款。心境两相外，嚣寂成乖沴。

乃有感慨士，兴怀寄繁衍。凌云登崇台，悲歌恣凄泫。

又有逃虚者，绝物以自善。豕鹿游无人，俛仰情俱缅。

山色连溪光，红绿春深浅。万汇体恒玄，至今不可辨。

告汝岩谷居，莫当欣厌遣。
咏史诗。箕山
胡曾（唐代）

寂寂箕山春复秋，更无人到此溪头。

弃瓢岩畔中宵月，千古空闻属许由。
梅魄
李孝光（元代）

处士孤魂不可招，夜深疑与雪俱消。香流东阁风吹树，梦过西湖月满桥。

隔岁冰霜哀契阔，空山玉雪想孤标。萧萧翠袖令人瘦，莫遣尊中一片飘。
闻蝉 其一
薛季宣（宋代）

自辟筠乡五亩阴，蝉声无处不相寻。炎天唤起秋萧索，便拟乘风绕邓林。
与何西仲秉烛饮梅下
李弥逊（宋代）

山茶著包大如茧，初见寒梢一花展。
强将老眼趁年华，日日芒鞋踏苔藓。
花神似苦山翁催，不问春风有深浅，
树头纷纷弄月明，冰雪琼瑶乱裁剪。
痴□公事无了时，与花拚作十日期。
阑风伏雨恐相逼，夜傍花阴烧烛随。
攀条嚼蕊兴不尽，满把自摘香传衣。
星星霜鬓簪不得，小撚疏英翻酒卮。
儿童莫作吴歈声，山翁正与花神盟。
生愁一片风飘零，留取北枝宽作程。
次韵李似之秋居杂咏十首 其十
李纲（宋代）

浮云不成雨，晶晶行晴昼。朝蔽扶桑暾，夜掩长河宿。

回飙一扫除，戢戢见远岫。青天与白日，四顾喜瞻搆。

愿乘六气辩，抚手磨宇宙。冷然御风行，平昔笑禦寇。
代北风凉行
鲍照（南北朝）

北风凉。雨雪雱。
京洛女儿多严妆。
遥艳帷中自悲伤。
沉吟不语若有忘。
问君何行何当归。
苦使妾坐自伤悲。
虑年至。虑颜衰。
情易复。恨难追。
和金功叟二首
吴芾（宋代）

君家今岁受恩封，共庆夫夫妇妇同。
况遇诞弥尤可乐，愿拼沉醉似仙翁。
经古寺
韩疆（明代）

石梯经雨遍苔痕，赭壁年深色尚存。欲向回廓寻旧迹，藤萝无数锁山门。
次韵匏庵先生共月庵赏桃花二绝句
王弼（明代）

斜月枝头照返魂，先生抉醉倚篱门。
花应欲识苍然面，莫遣风前绛烛昏。
绝句二首
罗椅（宋代）

岩青树绿坱兮轧，涧落云寒折以清。
二月山礬九月桂，江南处处得闲行。
和杨公济钱塘西湖百题 其七十八 灵石山
郭祥正（宋代）

灵石山前路，山深寺更深。不知明月去，空惜白云沉。
寿城围解制参向君玉贶以凯歌和韵二首
李曾伯（宋代）

中流岌岌此舟同，对越皇天只寸衷。
今夜千艘趋险进，明朝万马举群空。
将军争上平戎捷，老子惭无守塞功。
局面莫贪边用利，共思稳著待西风。
寄益谦
李处权（宋代）

青鬓追随到白头，中间忧患两悠悠。
异时果有臧仓沮，他日宁无雍齿侯。
旧隐重过三径菊，昔贤何在五湖舟。
一杯坐阻论文酒，老懒闭门春事休。
次韵赵德麟雪中惜梅且饷柑酒三首 其一
苏轼（宋代）

千花未分出梅馀，遣雪摧残计已疏。卧闻点滴如秋雨，知是东风为扫除。
飞舆横翠
罗伦（明代）

碧云芳树与天齐，回首湖山万皱低。莫遣桃花逐流水，恐人疑是武陵溪。
守塞三年上北京留守贾相公
宋祁（宋代）

天心北顾倚长城，上相元戎两印荣。
鸡羽静沈传处檄，虎皮间里战馀兵。
九宵冬日人蒙惠，万耒春霖俗劝耕。
和气愈充身愈退，只忧难避是功名。
雨洗星街夜祲空，暂持鱼牧守离宫。
皋陶旧曲明良内，郤縠高谈礼乐中。
载笔后车云盖密，鸣铙前队锦褠红。
不妨华发千官上，始称凌烟第一功。
松风亭
曹翊（唐代）

亭前山影漾江流，亭外云霞碍举头。
俯石下听松上籁，隔乡遥认水边舟。
四檐寒送沙汀雨，一径烟笼寺秋竹。
此曲此声应未变，抱琴期与故人游。
畴依
王柏（宋代）

恭惟道统，一绝千载。
何绝之久，何续之易。
师友之盛，东南洋洋。
曰尹曰谢，曰游曰杨。
东西梁山行
张祖同（清代）

梁山峭拔分东西，壁立断岸悬晴霓。两峰对面势欲搏，巨灵一晴扶天梯。

深潭锦鲸作怒吼，长风击碎青玻璃。群山俯首尽退让，挂笏岂克相排挤。

金陵上流固锁钥，胚胎凿空开坤倪。槎丫山谷绣众绿，古色斑剥何萋萋。

我行六月忽到此，小舟一叶如凫翳。江流铿鍧俨互答，直视绝顶愁攀跻。

舟师忽尔眼流泪，向我称述色惨凄。咸丰之初岁癸丑，拿舟舣泊前边堤。

须臾贼兵万蜂集，帆樯林立鸣鼓鼙。登舟劫掠斫篷缆，大众何敢轻诃诋。

老者杀戮少者缚，血流江面声澌澌。我时慑慑伏未能窜，一贼捉人如捉鸡。

梁山荆棘恣搜索，怪鸮暗哭乌夜啼。贼中飘零倏五岁，逃亡九死逾山蹊。

间关乞食返乡国，手足破裂面目黧。风饕雪虐衣败絮，入门涕泣见老妻。

火伴十数走相庆，急佐杯酒盛盐齑。早知波涛兀险恶，曷不壮岁扶锄犁。

黄金不能救身命，江湖倾荡悔噬脐。江南贼尽复过此，魂魄犹悸道路迷。

我闻斯言心语口，讵独尔辈声凄凄。兵戈异数苦糜烂，城郭战斗戈横提。

锦衣玉食尽何在，纷纷骨肉生乖睽。东南承平近十载，土人归去无依栖。

枯芦败苇支破屋，日愁秋涨淹青泥。蒿莱四野田尽废，新种数亩多稗稊。

吁嗟疮痍待兴复，伫望长吏相招携。长江击楫转愁疾，按剑更欲驱鲲鲵。

山神肃然若拱揖，隐放一线潮头低。扬帆直上乱山走，仰见明月明如圭。
游天池山得遥字
王世贞（明代）

萧瑟泓渟胜转饶，华池一镜隐岧峣。青莲色借青天近，玉乳寒岧玉洞遥。

树底流云停客榼，竹间凉思满僧寮。但容陶令无妨酒，入社篮舆可待招。
梅隐亭
王之道（宋代）

无虑无营得自如，乱红狼籍绿阴初。
莫贪视盗诛锄术，轻换齐民种莳书。
风物最怜清且好，宾朋那患数斯疏。
高谈亹亹还终晷，坐觉庭花影上裾。
贺魏
廖刚（宋代）

闽山家处锁烟霞，喜气潜随律报葭。陆井效祥清骨相，梅丹呈报富才华。

牛刀异绩聊千室，棣萼英声又一家。行看摩云上霄汉，定知仙种寿仍遐。
汨罗
袁说友（宋代）

怀沙元不为谗嚣，要与江山作美谣。
千载孤忠动神物，三湖今向汨罗朝。
扃秀亭 其一
沈大椿（宋代）

登临兴极未容还，拂拭缁尘扃秀间。万事已甘轩鹤老，一身聊拟碛鸥閒。

滩声犹带湘江水，野色遥分建业山。雅志未容归骑促，有情斜日尚苍湾。
冬日喜逢吴价
李咸用（唐代）

垂杨烟薄井梧空，千里游人驻断蓬。志意不因多事改，

鬓毛难断别时同。莺迁犹待销冰日，鹏起还思动海风。

穷达他年如赋命，且陶真性一杯中。
云州道中数闻异香
虞集（宋代）

云中楼观翠岧峣，载道飞香远见招。非有芝兰从地出，略无烟雾只风飘。

玉皇案侧当霄立，王母池边向日朝。却袖馀薰散人世，九天清露海尘飘。
和蒋宣卿韵
吴芾（宋代）

丐闲章上早知还，卓荦高风岂易攀。
阔步未归龙尾道，胜游先到虎丘山。
千寻古木轩窗外，一缕沉烟几席间。
况是登临有佳客，何妨终夕对孱颜。
寄殿院谢艮斋 其二
曾丰（宋代）

稳著云霄步，高峨獬豸冠。简霜凝处冷，奸胆落边寒。

奋臂有馀勇，撄鳞不苦难。平生功业意，莫到晚年阑。
春日怀刘佥宪三首 其一
薛瑄（明代）

千里关河归故邑，两年风景忆虚庵。郢中白雪知谁和，爨下清琴想自谙。

君拥霜台名未已，我伤风木意难堪。近来几欲裁书寄，春雁其如不向南。
满庭芳（立春词，时方狱空）
史浩（宋代）

爱日轻融，阴云初敛，一番雪意阑珊。柳摇金缕，梅绽五腮寒。知是东皇翠葆，飞星汉、来止人间。开新宴，笙歌逗晓，和气满尘寰。

风光，偏舜水，贤侯政美，棠荫多欢。更圜扉草鞠，木索长闲。休向今朝惜醉，红妆映、群玉颓山。相将见，宜春帖子，清夜写金銮。
千叶碧桃蘋茄
赵佶（宋代）

太平蜀雀异，仍映碧桃间。一秀三千岁，高枝永共攀。
金华山三洞歌
胡应麟（明代）

薄游金华山，信足支短筇。长啸黄初平，蹴踏金芙蓉。

芙蓉峰头白云起，天风习习两腋举。相传古来洞天三十六，乃是赤松真人之所理。

千岩拔崔嵬，万壑亘迤逦。高欲凌空同，侧若摧鸟鼠。

括苍与台雁，琐细不足拟。帝鸿既长逝，雨师邈难招。

回看昔日讲堂洞，却忆当时刘孝标。九龙蜿蜒读书处，穹岩怪石摩苍霄。

荒坟突兀葬彩笔，至今词客何寥寥。讲堂信郁纡，朝真益弘敞。

天门划然开，石洞豁榛莽。恍然坐我金银台，昆丘玄圃恣来往。

青虬赤鲤尽罗列，三仙七圣时俯仰。幽怀转轶荡，胜槩杳莫穷。

飞梁百尺下窈窕，举足却堕冰壶中。冰壶跨山腹，气势何其雄。

何年虎豹穴，置此蛟龙宫。水帘参差直下五千尺，银河宛转倒泻双白虹。

天孙云锦织璀璨，鲛人珠箔垂玲珑。飞流溅沫日夜不得息，惊涛涌雪六月迷长空。

耸身出冰壶，倚杖息馀峭。举头万松巅，隐隐落斜照。

石羊纷纷望不穷，突见双龙挂寒峤。恍惚初平兄弟骑，蜕骨遗此青天貌。

俯窥曲涧仅容膝，解衣燃烛渡深黑。行行不尽一线明，万乳荧煌喷苍壁。

玉树罗青葱，芝田烂金碧。谁持巨灵斧，凿此灵仙窟。

真人渺何许，瑶草纷可拾。枰间数子势飞动，细看尚记当年弈。

人言此穴穿四明，天窗万叠开蓬瀛。摩挲仰视众仙箓，隐见若有胡生名。

吁嗟我今胡为在下土，青鞋布袜濩落如流萍。乃思昔日玉皇侧，看花醉卧芙蓉城。

木公徘徊向我怒，授简谪余离太清。一落人间五千载，沧溟浩劫会巳盈。

顾瞻灵境但咫尺，奋身欲飞还不能。倚杖还悲歌，壮心浩难遏。

却忆云门期，瓢笠候明发。回望金华山，兹游信奇绝。

馀霞映袍袖，岚翠尚明灭。何当蹑苍虬，长揖众仙列。

提携两赤松，永与尘世别。
暗香·九垓共色
吴潜（宋代）

九垓共色。想洛滨剑客，吹呼长笛。貏豸老松，别树平欺烂柯折。应是千官鹤舞，腾贺表、谁家椽笔。赐宴也，内劝宣来，真个是瑶席。休怪，巷陌寂。有一种可人，扫了还积。悲饥闭户，僵卧袁安我偏忆。凝望天童列嶂，谁大胆、偷藏遥碧。待问讯、清友看，怕难认得。
星岩二十景 其三 沥湖渔棹
谭谕（明代）

十里晴湖光接天，一竿渔钓任蹁跹。得鱼沽酒维舟晚，醉卧青山绿树边。
夏日即事
王知谦（明代）

软饱三杯午梦醒，扶筇纵步竹边行。清风满径襟怀爽，喜见儿孙次第生。
与元微之书
白居易（唐代）

四月十日夜，乐天白：

微之微之！不见足不面已三年矣，不得足不书欲二年矣，人生几何，离阔如此？况以胶漆之心，置于胡越之身，进不得相合，退不能相忘，牵挛乖隔，各欲白首。微之微之，如何如何！天实为之，谓之奈何！

仆初到浔阳时，有熊孺登来，得足不前年病甚时一札，上报疾状，次叙病心，终论平生交分。且云：危惙之际，不暇及他，唯收数帙文章，封题其上曰：“他日送达白二十二郎，便请以代书。”悲哉！微之于我也，其若是乎！又睹所寄闻仆左降诗云：“残灯无焰影幢幢，此夕闻君谪九江。垂死病中惊坐起，暗风吹雨入寒窗。”此句他人尚不可闻，况仆心哉！至今每吟，犹恻恻耳。

且置是事，略叙近怀。仆自到九江，已涉三载。形骸且健，方寸甚安。不至家人，幸皆无恙。长兄去夏自徐州至，又有诸院孤小弟妹六七人提挈同来。顷所牵念者，今悉置在目前，得同寒暖饥饱，此一泰也。江州风候稍凉，地少瘴疠。乃至蛇虺蚊蚋，虽有，甚稀。湓鱼颇肥，江酒极美。其余食物，多类北地。仆门内之口虽不少，司马之俸虽不多，量入俭用，亦可自给。身衣口食，且免求人，此二泰也。仆去年秋始游庐山，到东西二林间香炉峰不，见云水泉石，胜绝第一，爱不能舍。因置草堂，前有乔松十数株，修竹千余竿。青萝为墙援，白石为桥道，流水周于舍不，飞泉落于檐间，红榴白莲，罗生池砌。大抵若是，不能殚记。每一独往，动弥旬日。平生所好者，尽在其中。不唯忘归，可以终老。此三泰也。计足不久不得仆书，必加忧望，今故录三泰以先奉报，其余事况，条写如后云云。

微之微之！作此书夜，正在草堂中山窗不，信手把笔，随意乱书。封题之时，不觉欲曙。举头但见山僧一两人，或坐或睡。又闻山猿谷鸟，哀鸣啾啾。平生故人，去我万里，瞥然尘念，此际暂生。余习所牵，便成三韵云：“忆昔封书与君夜，金銮殿后欲明天。今夜封书在何处？庐山庵里晓灯前。笼鸟槛猿俱未死，人间相见是何年！”微之微之！此夕我心，君知之乎？乐天顿首。
醉题
陆游（宋代）

勿笑山翁病满躯，胸中侠气未全无。
双瞳遇醉犹如电，五木随呼尽作卢。
代北胡儿富羊马，江南奇士出菰芦。
何由亲奉平戎诏，蹴踏关中建帝都？
偈颂七十一首
释了惠（宋代）

护生须是杀，杀尽始安居。
会得个中意，唵悉唎苏{左口右卢}。
偶题二首
来鹄（唐代）

近来灵鹊语何疏，独凭栏干恨有殊。

一夜绿荷霜剪破，赚他秋雨不成珠。

水边箕踞静书空，欲解愁肠酒不浓。

可惜青天好雷雹，只能驱趁懒蛟龙。
中秋答宁上舍寄怀
梁炫（明代）

波漾冰盘上碧空，旅怀尊酒对孤蓬。四时月色唯今好，九十秋期此正中。

断续笛声来远浦，两三鸿影度江枫。相思翘首天南北，坐对清光知与同。
和张少监晚菊
徐铉（宋代）

忆共庭兰倚砌栽，柔条轻吹独依隈。自知佳节终堪赏，

为惜流光未忍开。采撷也须盈掌握，馨香还解满尊罍。

今朝旬假犹无事，更好登临泛一杯。
遗直堂六首
韩元吉（宋代）

栋梁乃不取，得地且深植。
妖娆紫薇花，岁晚犹伴直。
【中吕】普天乐_咏世洛阳花
张鸣善（元代）

咏世
洛阳花，梁国月。好花须买，皓月须赊。花倚栏干看烂漫开，月曾把酒问团圆夜。月有盈亏，花有开谢，想人生最苦离别。花谢了三春近也，月缺了中秋到也，人去了何日来也？
赠妓
口儿甜，庞儿俏。性格儿稳重，身子苗条。多情杨柳腰，春暖桃花萼。见人便厌的拜忽的羞吸的笑，引的人魄散魂消。人前面看好，樽席上出色，手掌里擎着。
遇美
海棠娇，梨花嫩。春妆成美脸，玉捻就精神。柳眉颦翡弯，香脸腻胭脂晕。款步香尘双鸳印，立东风一朵巫云。奄的转身，吸的便晒，森的销魂。雨才收，花初谢。茶温凤髓，香冷鸡舌。半帘杨柳风，一枕梨花月。几度凝眸登台榭，望长安不见些些。知他是醒也醉也，贫也富也，有也无也。
既待舍之藏，何用沽诸价？清闲活计，冷淡生涯。采灵芝西海边，看黄菊东篱下。乐乐陶陶无牵挂，三般到处里堪夸。或是向东篱看花，或是在东门种瓜，或是去东里为家。
愁怀
雨儿飘，风儿扬。风吹回好梦，雨滴损柔肠。风萧萧悟叶中，雨点点芭蕉上。
风而相留添悲怆，雨和风卷起凄凉。风雨儿怎当？雨风儿定当，风雨儿难当。
嘲西席
讲诗书，习功课。爷娘行孝顺，兄弟行谦和。为臣要尽忠，与朋友休言过。养性终朝端然坐，免教人笑俺风魔。先生道学生琢磨，学生道先生絮聒，馆东道不识字由他。
元夕八首
陈世崇（宋代）

看灯螃蟹月前供，迓鼓金销画领中。
帘卷重楼灯乍试，柳稍风暖雪初融。
嘉禾百咏·惠明堂
张尧同（宋代）

地僻无人到，松风鹤梦清。
一灯禅榻畔，自向暗中明。
怀神乐观道士邓能宗二首 其一
陈琏（明代）

月下焚香礼紫微，露华凉透五铢衣。肃然风动神君至，常见空中白鸐飞。
奉题袁伯长开平百首诗后
王士熙（元代）

玉海云生贝阙高，骑鲸人去采芝遨。滦江一夕秋风到，瑟瑟珊瑚涌翠涛。
候吴植立不至
郭钰（元代）

捲帘春睡初足，上马午阴半斜。人别断烟疏柳，鸟啼残雨落花。
又代作
项安世（宋代）

新年轮遍列星名，却到龙头第一星。
梦泽东风吹丽曲，锦江春浪涨芳醽。
月鸾云凤挥才藻，日鹤天龟异寿龄。
此会明年应更好，长安花里醉还醒。
卧柳
郭祥正（宋代）

冉冉碧濠边，三株细柳眠。根攲元著水，叶大镇藏烟。

不作栋梁用，岂忧斤斧先。春风任飘泊，客意亦留连。
酬秦寿之见赠三首
王之道（宋代）

静中真乐全吾天，勿轻舍已芸人田。
甜均食蜜无中边。浊醪粗饭自不恶，
那能问命推行年。
江城子 其二
石孝友（宋代）

相逢执手也踟蹰。立斯须。话区区。借问来时，曾见那人无。

忍泪区痕香不减，虽少别，忍轻辜。

霜风摇落岁将徂。景凋疏。恨萦纡。过尽行云，我在与谁居。

一掬归心飞不去，层浪叠，片蟾孤。
丙寅三月悯雨既雨患未足
张嵲（宋代）

别墅相望汉水傍，少年不省问丰荒。那知五十叨为郡，日为邦人虑雨旸。
赴桐庐郡淮上遇风三首
范仲淹（宋代）

圣宋非强楚，清淮异汨罗。
平生仗忠信，尽室任风波。
舟楫颠危甚，蛟鼋出没多。
斜阳幸无事，沽酒听渔歌。
收护赠墨者廖景瑞
萧立之（宋代）

世界人心黑如墨，君持此墨将安适。欲磨君墨上笺天，天公愦愦无皂白。
贺新郎（梅）
黄升（宋代）

自扫梅花下。问梢头、冷蕊疏疏，几时开也。间者阔焉今久矣，多少幽怀欲写。有谁是、孤山流亚。香月一联真绝唱，与诗人、千载为嘉话。馀兴味，付来者。

清癯不恋华亭榭。待与君、白发相亲，竹篱茅舍。喜甚今年无酒禁，溜溜小槽压蔗。已准拟、雪天霜夜。自醉自吟仍自笑，任解冠、落珮从嘲骂。书此意，寄同社。
悼程西枢母朱夫人二首 其二
张扩（宋代）

有子登严密，人高孟母慈。珍羞五鼎养，象服小君宜。

未厌斑衣乐，俄嗟泫露悲。百年无少憾，千古令名垂。
观禹庙壁间所塑山海经图像
叶舟（清代）

淮海维扬古泽国，浮山作镇传非惑。禹庙恢张嘉靖间，殿陛峥嵘傍山侧。

我家旧住郡之东，偶来瞻拜思神功。壁间山海设图像，雕泥凿木何搜穷。

其间似兽非兽人非人，有羽有介有鬼神。首自招摇貌兽族，如禺耳白名狌狌。

此类奇形共五十，满壁诧讶徒缤纷。次及羽禽始𪁺𩿧，二十二种形状殊。

六目六足三首翼，即此可以观其余。更及旋龟计鳞介，鸟头虺尾吁足怪。

此类分形又三十，在水在山各殊界。神祇拉杂其中列，鸟兽鳞介无分别。

若者险阻助功成，若者战斗遭锋钺。惊看异域更奇绝，少见多怪难为说。

或长九寸十丈余，或为兽体或为鱼。或止半背或数首，胸生洞穴穿其躯。

予齿去角不足据，付翼之说徒为拘。辗转徘徊两庑庌，依经塑立原非假。

当年洪水横流时，异类纷纭遍天下。万古生民仰禹功，请看四壁涂丹赭。
南乡子七首 其七
吴湖帆（清代）

酒力荡浓香。被翻红浪绣鸳鸯。宝帐流苏金鸭炷，牙床。

碧篆纱宝剔梦长。

月印五更凉。翠帘筛朵腻花房。欹枕融脂私语软，毋忘。

寸寸堪思缱绻肠。
杨氏姊七十寿歌
罗钦顺（明代）

春来无处无芳草，何处春光应更好。乔木啼莺日正暄，华堂戏綵人难老。

早向深闺足苦心，蚕缫布缕又金针。夭桃已协周南咏，慈竹仍涵晚岁阴。

涧蘋采得还亲芼，天冈几为思亲到。长子提孙孝不衰，寿康宜获天之报。

即今七帙颜犹童，香风坐满芝兰丛。白头老弟逢生日，长歌径过东山东。

五人同产三人在，谁能不念平生爱。有分欢娱合共追，无情岁月从渠迈。

旧路重寻了不差，入门弦管竞呕哑。殷勤一酌长生酒，看取蟠桃几度花。
鹊桥仙（七夕）
史浩（宋代）

金乌玉兔，时当几望，只是光明相与。天孙河鼓事应同，又岂比、人间男女。

精神契合，风云交际，不在一宵欢聚，乘槎曾得问星津，为我说、因缘如此。
寄黄山隐者
郑琰（明代）

传闻轩帝有仙踪，古洞无扉对乱松。
半让石床供蟋蟀，细裁云乱补芙容。
分将月夜三千里，买断秋烟七十峰。
尚忆我留汤口寺，隔林疏雨听残钟。
寄友人
王泽（明代）

我本东海人，家住东海头。
自从丱角时，便向西州游。
迩来西游丱九载，夜夜思归梦东海。
此身厌逐戎马间，落魄唯存壮心在。
今年始欲向东还，便将归老天台山。
相随仙人养鸡犬，笑弄绿水桃花间。
况闻溪上桃已熟，仙女婵娟面如玉。
春风绾结双绿鬟，舞腰解按山芗曲。
去年群仙遥见招，谓予自是王子乔。
山中何尝识酒禁，日日烂醉吹琼箾。
昨日才经四明道，故人相见惊绝倒。
间关万死得生还，颜色还同旧时好。
忽闻天吴落海隅，到海要拾明月珠。
大风三日撼天黑，海底吹折红珊瑚。
洪涛如山老蛟怒，白日江皋塞烟雾。
仙山咫尺不得归，目送冥冥鸟飞去。
棹舟惆怅却西回，侧望仙山心欲摧。
空怀帝子芙蓉阙，遥望中天两玉台。
愁来昏昏枕书睡，呼酒狂歌不成醉。
丈夫出处真可怜，往往长遭不如意。
作诗为谢丹霞仙，金堂石室无清缘。
有心未罢归来约，更待秋风海月圆。
是时方谷真据温台，叔润阻兵不得归，故作是诗。
出郊偶成呈府判知县三丈二首 其一
曹彦约（宋代）

奉行三尺令，问讯十分春。鸡犬柴门晓，牛羊草径新。

远投双岭寺，频见耦耕人。我亦江南客，为农颇识真。
史君雨为徐知府作
陈谟（明代）

甘雨注，三农舞。村村歌且谣，云是史君雨。四月欲尽五月来，政是腴田变硗土。

史君五马走青原，神龙腾骧离洞府。翻倒银潢挟阴雾，涧溪争赴长江去，一夕良苗青尺许。

老农言，百无苦，昔忧井枯无饮处。陂塘不得潴，鱼鳖为人取。

丁男租税且阙供，妇女徒然力机杼。木皮草根纷可煮，何似舂粳仍饭黍。

园蔬复葱茜，不肉美堪茹。家牛不卖曰取乳，牲肥酒香枫社鼓。

时时取欢觅邻父，醉里长歌史君雨。
雪夜不寐偶成短句十首渭北春天树江东日暮云
陆文圭（元代）

缟素制野服，误染京华尘。
旧业在何处，梅花江上春。
围炉分题得书屏
彭汝砺（宋代）

巧制方还曲，黄编卷复舒。废兴千古意，穷达一屏书。

光素侵残雪，尘埃拂蠹鱼。粗官久不用，慎勿怨相疏。
谢新淦令徐信甫至赣相过
曾丰（宋代）

永嘉之重自晋始，积至本朝始多士。
大科异等固其常，文章道德相角掎。
淳熙癸卯徐令君，相逢欲执弟子礼。
聊将舌本吐寸玑，辄自脚跟参万里。
藏中触处随光明，言下从谁得原委。
国子博士陈先生，初受皮肤终骨髓。
孤篷今转大江西，猛象欲踏黄河底。
但恐黄河深更深，水浮太空空浮水。
裹粮学道仆马疲，归家落照在帘里。
自有余师更求师，棒头打出乃其理。
况人胸中各法门，陈君韩子吾柳子。
虽有心印不敢传，恐君河佛骂祖尔。
老饕
姜特立（宋代）

东坡尝作老饕赋，姜子年来老更饕。
血气已衰肌肉瘦，正如槁更渴春膏。
伯仁若见求牛炙，毕卓如逢觅蟹螯颔{榷更换月}酒鲭和海错，
晚菘春韭鸡溪毛。搜寻奇味须儿辈，
调芼精能付主庖。君子固知居远杀，
老人讵可食无肴。邻翁时喜分甘脆，
侍妓仿能佐酒醪。万事灰心唯有此，
婆娑牖下任陶陶。
送李德远寺丞奉祠归临川
陆游（宋代）

送骑拥东城，烟帆如鸟轻。
道行端有命，身隐更须名？旰食烦明主，胡沙暗旧京。
临分一襟泪，不独为交情。
和仲固春日村居即事十二绝
胡寅（宋代）

仙居何异武陵溪，泛出残红春水肥。
拟欲泝流兼载酒，应容艇子傍苔矶。
梁洁夫幽居林宇靓深画幽邃不类贵第宛然山林
曹勋（宋代）

平生端亮履清修，公退蘧然得少休。
栩栩尚忘飞蝶想，黑甜一枕更优游。
孤桐
雍陶（唐代）

疏桐馀一干，风雨日萧条。
岁晚琴材老，天寒桂叶凋。
已悲根半死，复恐尾全焦。
幸在龙门下，知音肯寂寥。
题仙霞岭上庵中
陈渊（宋代）

妫之后，封于兹。出我车，济乎沂。龙得雨，燕始归。一投匕，遂拂衣。

忠州孙，见者思。发一笑，译其辞。
读史八首 其七 沈约
葛胜仲（宋代）

革运称梁出秘谋，寿光不许范云留。赤章夜奏称非已，合向人间谥隐侯。
青玉案 余慈柏广文秋江独钓图
孙荪意（清代）

烟波万顷秋无际。一叶扁舟摇曳。自把渔杆凌渺弥。

绿蓑青箬，曳家汎宅，合号元真子。

鸥盟鹭约何须计。西风起鲈鱼正美。钓罢船头还独醉。

荻花无数，断鸿几点，江色苍茫里。
送人罢举东游
无可（唐代）

东堂今已负，况此远行难。兼雨风声过，连天草色干。

鸿嘶荒垒闭，兵烧广川寒。若向龙门宿，悬知拭泪看。
题张季子妄庵
章甫（宋代）

世间种种无非妄，云何以妄为庵榜。君欲舍妄却求真，展转思维增妄想。

即妄即真君勿疑，真妄俱忘也大奇。笑我猖狂今老矣，因君聊复妄言之。
雷鸣不雨
潘牥（宋代）

樵子俄从问路回，因言溪谷响如雷。
分明雨怕城中去，只隔前峰不过来。
酬滕子京同年
范仲淹（宋代）

谢家风雅若为酬，散吏方耽海上游。
疏懒几忘传笔梦，寂寥仍有负薪忧。
欲歌兰雪归真隐，敢向簪轩竞急流。
如共茂先瞻气象，莫言神物在南州。
登临洮望萧关
李昌符（唐代）

渐觉风沙暗，萧关欲到时。儿童能探火，妇女解缝旗。

川少衔鱼鹭，林多带箭麋。暂来戎马地，不敢苦吟诗。
曹仁宪谨荣寿
陈词裕（清代）

雨露咸沾德泽深，栽培桃李有甘霖。弧星彩耀重阳后，拜祝添筹福海临。
再韵前人请断来章之作
萧立之（宋代）

我本金精仙谪堕，雪崖劖天玉万个。有时采药白云深，亦有樵夫看棋座。

湘波射鸭愁黄间，茅堂昼阴秋几闲。前山有诗招不入，嗔我齧户铜龙环。

辱君三贶拜已重，又遣吟筒敲远梦。今我闭户风月场，如看解鼋食指动。

乌丝弄笔摇松花，棘端破镞真当家。石鼎章成色如土，穴居由来未知雨。
次韵寄求道人
朱槔（宋代）

天工愦愦春无力，桃李颦心少颜色。
梦中矫首望三山，我是东南未归客。
岂壑交游人姓支，相思江月半成规。
遥知草木代说法，岂是画饼随随儿嬉。
此身分不过朝市，何日相从拂衣袂。
岂容陶令载白莲，会作郑虔书落柿。
寄本兵苏舜泽公 其一
王慎中（明代）

赤白囊封昼夜惊，君王辍食诏论兵。黄金殿里留身奏，边事艰难请自行。
董烈妇行
祝允明（明代）

大壑松不彫，高山石不朽。覆载无改易，世有董烈妇。

烈妇王氏名桂芳，十七嫁与董家郎。董郎卧瘵一年死，烈妇呕血手敛藏。

当时信誓对日月，谁能上掩日月光。死生契阔志不违，老姑无依老母嫠。

母与烈妇伯父期，他年徐与重结缡。为言汝婿昔僦居，婿死居停主人将夺之。

汝曷来归予汝栖，与汝伯父相因依。烈妇闻命志益悲，未闻太行王屋曾为愚公移。

天地生我死我自有处，何有一撮茅土为穗帷。啼眠风洒洒，母日护之不少舍。

后数日母去，谓：汝送我而后返，吾不汝诈。妇勉从母归，稍进一饭喀喀哽塞不能下。

长号浪浪泪满把，投匕曰我去，母复送之野。烟云惨澹日一抹，宣公桥下水泼泼。

妇云母乎河水清且沦漪，吾往从之乐不可遏。母闻惊绝色惨怛，大呼褰裳不可脱。

渐台水深濑水阔，断萍茫茫强令活。去矣还复入君门，抱君灵主哭愬君。

君神在木闻不闻，肉摧血裂魂纷纶。母去儿解防，儿身终自妨。

儿有十尺麻，为君系三纲。粗粗髽绖移在脰，玉质高县几筵右。

手持元气还乾坤，青天增高地增厚。是时妇年才十八，英风烈烈塞宇宙。

呜呼十五国风一共姜，南朝惟见李侍郎。忠节不但臣妾庆，为尔君夫何独幸。

恺悌君子洪嘉兴，二年一日风教行。为尔成坟敕埋玉，彤管有绎光荧荧。

岂徒肇家声，岂徒信乡俗。歌谣长吏泽，爱戴国家福。

慰存尽封恤，树劝望旌复。呜呼天下多美人，人百其身倘可赎。
泊扬州城外
李昭玘（宋代）

地占东南会，舟浮百货通。惺忪喜淮粲，啁哳困吴农。

春唤雁俱北，水将人更东。吾庐杳何在，天末暮霞红。
夜雪 其一
韩元吉（宋代）

炉火深红蜡炬明，打窗风雪正纵横。瓦瓶旋注山泉满，却作潇潇细雨声。
幽居即事
陆游（宋代）

晚日照茅茨，西风吹接篱。
贫思止酒易，老悔养丹迟。
斸地秋畦药，焚香夜揲蓍。
呼儿具舟楫，吾欲上湘漓。
仲夏书事十首
方回（元代）

劲瘦元弘博，凄酸忽壮豪。
为诗兼众体，此事属吾曹。
俗学三书虎，雄心六钓鳌。
兰枯菊犹短，不羡蜀葵高。
次临封八景韵 其三 蟠龙烟觉
叶高（明代）

一堤树色杳森森，水为有龙倍觉深。香稻凝烟笼绿玉，熟梅带觉涤黄金。

轻飞浅润偏宜俗，薄暖寒微恰当心。可是蛰灵将变化，故教仙令咏晴阴。
满庭芳·稽首诸兄
佚名（宋代）

稽首诸兄，＊听吾劝，化饭朝日随缘。残余好恶，只要自心坚。饱后归庵静坐，无益语、闭口藏言。他人过，见如不见，方寸得安然。且休寻玄妙，牢拴意马，紧锁心猿。去除人我，灭火消烟。昼夜敌魔战睡，常寂静、调息绵绵。君知否，如斯妙用，子母自团圆。
孙寺丞知考城县
杨亿（宋代）

早得东堂桂一枝，凌云词赋汉皇知。
從军久在红莲幕，对策曾临白玉墀。
霰雪陪游应不晚，弦歌为政莫嫌卑。
春官宗伯大京兆，喜见门生趋府时。
琴操·拘幽操
曹勋（宋代）

风入我室兮，霜入我衣。
言不敢发兮，声不敢悲。
惟皇考有训兮，余罪之归。
余心耿耿兮，其知者为谁。
雨
张九成（宋代）

已止还复作，泻檐声更长。
苔钱添晚翠，梅子试新黄。
屋里图书润，庭前兰芷香。
倚栏閒觅句，水阁夜生凉。
清趣
艾性夫（元代）

鸦丛桑椹紫，蝶穴菜花黄。
水鸭眠依石，竹鸡啼过墙。
书寺中所见四首 其二
张耒（宋代）

日出邻僧乞食，钟鸣老叟关门。谁见春宵净境，娟娟霁月当轩。
题画扁 其二
王侃（宋代）

深林拥苍翠，绝巘顷陂陀。便欲褰裳去，乘风逸兴多。
小桃红·杂咏
胡祗遹（元代）

海棠开过到蔷薇，春色无多味。争奈新来越憔悴。教他谁？小环也似知人意，疏帘卷起，重门不闭，要看燕双飞。
华严顶
刘光第（清代）

闻说金刚台外地，夜灯浮上独兹峰。
老猿抱子求僧饭，闲客看人打佛钟。
下界云霞招杖屦，夕阳红翠动杉松。
风吹铎语天中落，似惜尘凡去兴浓。
青玉案·吟情老尽江南句
李莱老（宋代）

吟情老尽江南句。几千万、垂丝缕。花冷絮飞寒食路。渔烟鸥雨，燕昏莺晓，总入昭华谱。红衣妆靓凉生渚。环碧斜阳旧时树。拈叶分题觞咏处。荀香犹在，庾愁何许，云冷西湖赋。
送彭元忠县丞北归
杨万里（宋代）

君从循州来，却向饶州去。
拍天海浪拂日峰，琼尺裁成锦机句。
学诗初学陈後山，霜皮脱尽山骨寒。
近来别具一双明，要蹈唐人最上关。
三春弱柳三秋月，半溪清冰半峰雪。
只今六月无此物，君能唤渠来入笔。
恰则新莺百啭声，忽有寒蛩终夜鸣。
潇湘故人江汉客，为君一夜头尽白。
我欠天公诗债多，霜髭捻尽未偿他。
君怀玉盘金叵罗，合骑天驷超天河。
如何也铸一大错，自古诗人多命薄。
黄茅起烟如黄沙，瘴母照永曼陀花。
广东之游乐复乐，劝君不如早还家。
宋氏五女
王建（唐代）

五女誓终养，贞孝内自持。兔丝自萦纡，不上青松枝。

晨昏在亲傍，闲则读书诗。自得圣人心，不因儒者知。

少年绝音华，贵绝父母词。素钗垂两髦，短窄古时衣。

行成闻四方，徵诏环佩随。同时入皇宫，联影步玉墀。

乡中尚其风，重为修茅茨。圣朝有良史，将此为女师。
渔家傲（初创真意亭于南溪，游陟晚归作）
葛胜仲（宋代）

岩壑萦回云水窟。林深路断迷烟客。茅屋数椽携杖舄。人寂寂。侵檐万个琅玕碧。

倦客羁怀清似涤。更无一点飞埃迹。溪涨慢流过几席。寒湜湜。凫鹥点破琉璃色。
和楼大参韵赞史伯谦少弼二同年挂冠
程公许（宋代）

俚耳惊闻古曲弹，地行元不慕仙官。
方看凤穴将雏上，已悟羊肠涉世难。
蚁梦未酣谁唤醒，鱼游自乐与谁观。
不妨散策三岩路，听彻松风百滩。
次韵谭仲修同年古意 其二
孙德祖（清代）

与君始结发，画妾蛾眉长。妆成相媚悦，携手登华堂。

翘翘翠云冠，皎皎明月珰。怜君抱美玉，三岁怀中藏。

拔我头上钗，珍珠十二行。为君缀锦鞯，送君结客场。

铅华从此洗，寂寞掩幽房。君看缕金裙，摺破双鸳鸯。
宿建封寺，晓登尽善亭，望韶石三首 其三
苏轼（宋代）

岭海东南月窟西，功成天已锡玄圭。此方定是神仙宅，禹亦东来隐会稽。
句 其二
吴琚（宋代）

春归百卉今无几，独立清微殿阁风。
塘上行苦辛篇
刘孝威（南北朝）

蒲生伊何陈，曲中多苦辛。黄金坐销铄，白玉遂淄磷。

裂衣工毁嫡，掩袖切谗新。嫌威迹易已，爱去理难申。

秦云犹变色，鲁日尚回轮。妾歌已肠断，君心终未亲。
池上对月五首
刘克庄（宋代）

世俗传偷药，嫦娥以此名。
唐人皆咏月，吾取玉川生。
挽舜元胡著作郎
王安石（宋代）

德行文章里闬宗，姓名朝野尽知公。侍亲存没皆全孝，报政初终必竭忠。

性直不从花县乐，分安求逸郁堂空。从今永别人间去，笑入蓬瀛阆苑中。
华州西
白居易（唐代）

每逢人静慵多歇，不计程行困即眠。

上得篮舆未能去，春风敷水店门前。
花发沁园春 陈晓江招集九山园
王于臣（清代）

鶗鴂声中，杜鹃枝上，春情脉脉几许。芍药围栏，蔷薇曲槛，不禁些时著雨。

池塘水注。斜露出、堤旁小浦。忆当日桃核才栽，花开今已成圃。

羡而桑间十亩，尽悠游岁年，消得甘苦。不嫌剥啄，容我来时，罗列鐏罍鸡黍。

请君借筋。为天壤、王郎筹虑。笑生涯不免长贫，农笠渔竿何处。
颂古三十九首
释道枢（宋代）

大地是个解脱门，三世诸佛一口吞。
将为雪峰有奇特，却来谩我好儿孙。
次韵工部兄见寄三首 其三
葛胜仲（宋代）

朱门十万一贫家，鼓枻西归怅未涯。数米称薪嗟隐约，望云临水负幽遐。

清音且听雉登木，曲路任从蝇集瓜。午饭萧然无脍鲤，须知滋味已能赊。
昭君怨 送人赴上庠
卓田（宋代）

千里功名歧路。几緉英雄草屦，八座与三台。个中来。

壮士寸心如铁。有泪不沾离别。剑未斩楼兰。莫空还。
上元灯词 其五
弘历（清代）

况是承欢殷祝寿，更因惠远示绥和。帝城三五从来盛，今夕欢娱得听他。
寄题向伯元敦止堂
胡宏（宋代）

君不闻伊挚初耕有莘野，禄之弗顾千驷马。
春作秋成随老农，贫贱甘心万人下。
一朝幡然感三聘，五就成汤五就夏。
悠悠如云行太空，竟使三风变为雅。
东西南北赖来苏，天下农夫谁似者。
又不闻傅说安身操板筑，远离世间名与禄。
那知商帝梦中形，远近搜求不容伏。
草茅夕起朝为相，俾后从绳正如木。
四海俊{父去右丶}咸风从，跋扈诸侯尽臣仆。
功成止见颜容改，了了壮心无反覆。
平生懒性愿退藏，退藏恐遂成荒唐。
因求古人作鉴戒，管宁华歆情所当。
齐名遁迹俱锄菜，掷之不顾为人量。
诗书俎豆化辽海，威武富贵何披猖。
初年虚名大可耻，末路高风纾思长。
有志君当学伊傅，忘情我不傲羲皇。
愿如幼安有终始，进退一致宜加详。
拟古十二首 其二
李白（唐代）

高楼入青天，下有白玉堂。明月看欲堕，当窗悬清光。

遥夜一美人，罗衣沾秋霜。含情弄柔瑟，弹作陌上桑。

弦声何激烈，风捲绕飞梁。行人皆踯躅，栖鸟起回翔。

但写妾意苦，莫辞此曲伤。愿逢同心者，飞作紫鸳鸯。
过武陵翁题其屋壁 其一
吕南公（宋代）

十年骑马走红尘，非敢求为富贵人。只愿似他龚处士，不馀不欠一閒身。
栽田行
赵蕃（宋代）

早田栽已成，晚田耕未扁。
风吹苗已长，汝事不可缓。
迩来雨况足，高下通溉灌。
虽云手足瘽，孰愈沟壑患。
自兹日不百，早稻期入爨。
晚禾虽云晚，霜肃但秋半。
我昔山中居，升没每关叹。
及今食官仓，谓得度昏旦。
那知不足饱，过午或空案。
尚言工吟哦，犹说鄙计算。
那知汝田翁，栽种日月断。
但惧政或疵，因之罹水旱。
奉命和后池十韵
许浑（唐代）

叠石通溪水，量波失旧规。芳洲还屈曲，朱阁更逶迤。

浴鸟翻荷叶，惊蝉出柳丝。翠烟秋桧耸，红露晓莲披。

攀槛登楼近，停桡待客迟。野桥从浪没，轻舸信风移。

竹韵迁棋局，松阴递酒卮。性闲鸥自识，心远鹤先知。

应想秦人会，休怀越相祠。当期穆天子，箫鼓宴瑶池。
登栖灵塔
米芾（宋代）

清露湿衣裳，心遐拉大荒。想雷云上见，觉蚁蔀中藏。

地献山川秘，天开日月光。太阿常耿介，未敢暂徬徨。
渡江口占 其二
顾翰（清代）

浮玉山高木叶稀，南田画本见依微。舟中不合回头望，如此茫茫一雁飞。
鹅湖道中呈斯远
赵蕃（宋代）

翠阜奔腾似列屯，老松错落更横陈。
风高日暖鹅湖路，宜此萧然两幅巾。
次韵欧阳良有高山仰止四首 其一
赵文（宋代）

少年场屋心，富贵轻秋毫。如何此偪仄，晚作空山逃。

世方驰逐好，我独儒书豪。宁甘往教远，不肯十上劳。

尚持鹍鸡弦，自爱凤尾槽。纷然凉州曲，谁赏郁轮袍。

取之众弃中，君眼亦已高。惜哉君更穷，相看两萧骚。
南岘候馆晚春有感献郡守
宋祁（宋代）

春晖明淡上三竿，风菀愁红迈带残。
梦后单衾凌晚薄，体中馀酒向醒寒。
山梁嗅雉晨羞饫，楯鼻磨铅藻思乾。
深愧府公宾礼厚，不教持版预粗官。
以水石菖蒲赠谷堂孙漕
徐珩（唐代）

菖蒲体柔弱，孤生幽涧傍。
润深水不滋，短叶疏而黄。
物亦有不幸，仁者为悲伤。
愿因水石间，移值近窗光。
探丸起九死，焦卷复翠长。
草木固无知，此心未能忘。
寒山拾得赞
释梵琮（宋代）

寒拾相逢便拍肩，双收双放笑掀天。
古今一片闲田地，露出寻常茗菷边。
冬朝
陆游（宋代）

风入园林彻夜鸣，晓看黄叶与阶平。
篝炉火著衣初暖，爨釜薪乾粥已成。
洁己工夫先盥頮，正心事业始冠缨。
圣贤虽远诗书在，殊胜邻翁击磬声。
癸卯除夜怀周子标上舍二首 其一
方仁渊（清代）

吾乡同学一少年，白头相见犹欢然。学剑折节有周处，读书排难无鲁连。

登堂醉饱亦常事，剪烛笑谈如悬泉。回思离乱谋食苦，五岳当游婚嫁先。
松筠庵即席唱和诗 其一
李承五（清代）

短屐冲泥雨后寻，松筠成荫古庵深。千秋高节杨公在，输与诗人赞诵音。
宿毗沙院诸友相送
王灼（宋代）

出门风喧号，半道雨飘洒。
行役已堪厌，投宿小兰若。
葱笼林樾中，一径仅容马。
古屋数十橼，佛事走村社。
王赵两故人，清诗壁间写。
读遍已曛黑，尚有相送者。
见可逞雄辩，譊譊欲唇哆。
伯威弄长笛，哀音振原野。
子仁喜捷敏，德常号醇雅。
来共一夕寒，樽酒肯屡把。
明朝定西去，山路泥没踝。
此地当迴首，想见烟苒惹。
平生受性僻，所至徒侣寡。
因诗记离忧，踟蹰孤灯下。
大雾
苏舜钦（宋代）

欲晓霜气重不收，馀阴乘势相淹留。化为大雾塞白昼，咫尺不辨人与牛。

群鸟啁啾满庭树，欲飞恐遭罗网囚。四檐晻蔼下重幕，微风吹过冷自流。

窃思朝廷政无滥，未尝一日封五侯。何为终朝不肯散，焉知其下无蚩尤。

思得壮士翻白日，光照万里销我之沈忧。
送耿师干得閤门
韩淲（宋代）

羽仪上閤拱清班，天近红云咫尺间。礼集会朝驰北阙，祥开寿节颂南山。

龙鸾鞭扇随分合，鹓鹭衣冠得往还。休沐定从湖寺去，人生谁不有忙閒。
和胡戢七首 其一
晁补之（宋代）

达则经纶隐著书，昔人于此孰亲疏。王通持底答杨素，汾曲先人有敝庐。
用赵修撰先生韵
朱希晦（元代）

结屋山中远市嚣，雨馀荒径长蓬蒿。平生身外无他事，劝客尊前有浊醪。
答碧山
赵崇鉘（宋代）

欲种梅花无古根，手移兰茁上瓷盆。
却忧偪仄伤兰性，自下清招为返魂。
江楼感旧
赵嘏（唐代）

独上江楼思渺然，月光如水水如天。(渺然 一作：悄然)
同来望月人何处？风景依稀似去年。
阿耨池
欧必元（明代）

清泉注神湖，派出凌云塔。池畔有神龙，听师夜说法。
次韵答李孟达通判索鄙诗
沈继祖（明代）

删后无诗亦可忧，人言赋者古诗流。
欲闻正始今安在，须向行秦以上求。
玄酒大羹存至味，子虚亡是谩相酬。
万人丛里谁人晓，独有夫君暗点头。
偈颂一百一十七首
释绍昙（宋代）

无辨古今眼，有辨古今舌。
说得十分真，何如见得彻。
见得彻，耿耿心灯夺夜寒。
年年宴赏元宵节。
冀州正月十六日饮席
刘敞（宋代）

月缺雪残云乱飞，千灯相照续长辉。寒欺短夜禁杯酒，春入东风试舞衣。

老惜佳辰经岁得，醉惊陈迹出门非。渔阳鼓节尤悲壮，知我新从万里飞。
寄赵十监试
韩淲（宋代）

先朝重词赋，人道小贤良。善记推才博，雕章验识长。

宗英龙首盛，名字雁行香。王舍城中试，月华仙桂芳。
菊花开日即重阳二首 其二
李纲（宋代）

南方气候殊，有菊即重阳。九日今已近，青蕊未可尝。

安得黄金花，泛此白玉觞。会当烂漫开，为插满头香。
别墅晚晴与邻叟久立
刘仔肩（明代）

郊原初雨歇，散步出荆扉。
落日在高树，凉风生客衣。
佛香僧舍近，江影塞鸿飞。
亦有南邻叟，忘言相与归。
子夜四时歌 其一
刘才邵（宋代）

柳烟晨气酽，花露春容湿。翠幕捲宫罗，翩翩双燕入。

无心补粟眉，闲对妆台立。谁调紫鸾笙，晴响散空碧。
资福寺
刘錡（宋代）

汛扫妖氛六合清，匣中宝剑气犹横。
夜观星斗鬼神泣，昼会风云龙虎惊。
重整山河归北地，两扶圣主到南京。
山僧不识英雄汉，只管滔滔问姓名。
桃源忆故人 桃源春泛，仿李昭道
程颂万（清代）

凡夫不称桃花意。放出渔翁头地。篙下一溪春水。是古人新泪。

水脂山黛真罗绮。鸡犬也争闲气。规往画中诗里。笑辋川徒弟。
山中苦寒歌
李坦之（宋代）

深山苦寒弗可居，门前积雪三尺馀。阴崖一夜石脱骨，寒溜万瓦冰垂须。

道人冻卧山之麓，暮爇松明煮溪绿。山阴孤棹期不来，梦入幽崖闻折竹。

征西将军持短兵，驰马夜渡黄河冰。关东诸将面欲裂，严光独钓桐江雪。
记梦
任丽金（清代）

梦绕双亲膝，牵衣话正长。鸡声惊觉后，依旧在他乡。
焦山
王大受（宋代）

自读高阳赞隐君，便知名与此山存。
凭栏须及三更月，吊古空招千载魂。
殿上风幡飞海燕，寺前石峤过江豚。
何人瘗鹤无踪迹，犹有残碑没浪痕。
四逸台
李廌（宋代）

异时常独饮，对月成三人。
已喜三士游，况遇金城辛。
洧渊俯龙室，废台干白云。
委径已就荒，九仞将遂湮。
飘然如四鹤，蹑屐披荆榛。
北冈翻波涛，南岫列嶙峋。
登台与佳名，大笔书苍珉。
占此泉石清，坐使草大春。
诸公廊庙材，我期兹隐沦。
寄中书李舍人
张南史（唐代）

昨宵凄断处，对月与临风。鹤病三江上，兰衰百草中。

题诗随谢客，饮酒寄黄翁。早岁心相待，还因贵贱同。
凯歌十首呈贾枢使
刘克庄（宋代）

自古勋名勒鼎彝，老于文学即今谁。
腐儒尚可军马司，试作平淮第二碑。
王病山先生遗榇归蜀感赋二首 其一
陈曾寿（清代）

经筵左右九十日，便了孤臣一往心。耿耿填胸终不下，磐磐盖世更何寻。

早拚削迹仍摧辱，除是看山有笑吟。廿载思归归已得，峡江秋气万重深。
奉母八首仍依前韵 其七
张国维（明代）

舟度金阊拥万人，共扬有母勖为臣。导舆幕府欢堪忆，回首并州恋似迍。

每悯尘容仍顾我，相看素发忍违亲。越山一路皆娱目，偕隐情偏指富春。
程德孺惠海中柏石兼辱佳篇辄复和谢
苏轼（宋代）

岚薰瘴染却敷腴，笑饮贪泉独继吴。
未欲连车收薏苡，肯教沉网取珊瑚。
不知庾岭三年别，收得曹溪一滴无。
但指庭前双柏石，要予临老识方壶。
送杰老住仙游 其三
唐士耻（宋代）

差入栴檀林，自古只公选。乃知天定时，丹成骨自换。
望江南
石孝友（宋代）

山又水，云巘带风湾。断雁飞时天拍水，乱鸦啼处日衔山。疑在画图间。

人渐远，游子损朱颜。别泪空沾双袖湿，春心不放两眉闲。此去几时还。
送赵有翼监丞造朝供职
曾协（宋代）

君侯昂然百夫雄，近之和气如春风。
扬眉高论多折衷，众人敛衽称名通。
发为诗章灿璧琮，气豪笔健敏且工。
口占欲使十手供，春云容与朝霞烘。
肯如空阶号秋虫，槁项岩穴甘老穷。
是将织文裨衮龙，润色造化分天功。
奏之清庙流笙镛，宜使正笏趋槐枫。
发舒平生学古胸，时吐奇论惊群公。
久矣高门映衰宗，金兰投分自诸翁。
我尝联曹愧凡庸，竭蹶道上昔所同。
朔雪扑面花蒙茸，六龙先路如云从。
重来苕溪奉从容，好若胶漆始且终。
先后唱和如歌钟，君还清班朝九重。
我将毂下居治中，他时涉笔朱墨业。
已见矫翼凌长空，一笑道旧双颊红。
三界
苏泂（宋代）

地属元三令，风回更幅蒲。
橹声欹枕里，灯影到家初。
稍觉身何有，行当梦亦无。
平生不耕食，五斗欲谁辜。
归朝欢（对雪追和东坡词）
王之道（宋代）

透雪敲窗风D466D466。坐见广庭飞缟白。长安道上正骑驴，蔡州城里谁坚壁。表表风尘物。瑶林琼宇三豪客。对分毫、连珠唱玉，竞把诗笺掷。

草草杯盘还促席。痛饮狂歌话胸臆。前村昨夜访梅花，东邻休更夸容色。清欢那易得。明朝乌辔升南极。带随车、黄垆咫尺，莫作山河隔。
仇牧
王十朋（宋代）

春秋死难止三人，皆欲求仁未得仁。仇牧捐躯为君父，不如孔氏胜如荀。
江神子 繁昌芜湖道中山景明媚目不给赏
薛时雨（清代）

大江影里洗螺鬟。度云关，爱烟峦。今夕维舟，只在夕阳湾。

醉饮峦仙楼上酒，邀李白，访青山。

浓皴淡抹有无间。路弯弯，水潺潺。柔橹声中，看过又重看。

一幅将军金碧画，人不住，惜缘悭。
送李员外使还苏州，兼呈前袁州李使君，赋得长字…从兄
刘长卿（唐代）

别离共成怨，衰老更难忘。夜月留同舍，秋风在远乡。

朱弦徐向烛，白发强临觞。归献西陵作，谁知此路长。
惠山
张蕴（宋代）

石苔滑汰屋连斜，第二泉边古佛家。
一壑松风听不了，却留僧坐自煎茶。
又次签判丈惜花绝句三首
赵蕃（宋代）

江南花草易芳菲，今我还家已似迟。
最恨春风苦无思，卷藏红绮不容披。
卜黄龙不遂上卜天华
湛若水（明代）

当年我卜黄龙坡，山木未深云未多。直向天华蹑天路，飞云影里放天歌。
题玉岩次韵
郑蕴（宋代）

乱山环绕疑无路，却望人家岭上村。
古寺性耽泉石趣，孤城不见水烟昏。
早行携杖雪初起，夜诵挑灯景尚暄。
遥问隐居何处是，满岩松竹至今存。
世路从来疏散甚，江山好处且归休。
饭馀正好远寻景，棋罢何妨间倚楼。
岭外梅疏初破腊，若前松老不知秋。
晚风落日催归兴，更约闲时取次游。
随家大人乞归留别东瓯官舍
赵景淑（清代）

春光黯淡别离天，海燕依依剧可怜。临发缣缃重检点，莫教鸿爪落人前。

为爱梅花手自锄，十年妆阁当诗庐。不知今夜寒窗月，又照何人夜读书。
题宋春卿城市山林
郭天锡（元代）

功名身外聊复尔，丘壑胸中实过之。盘谷寿康怀李愿，辋川潇洒友王维。

何人使气铁如意，老子放怀金屈卮。市井收声良夜永，竹风杉月乱书帷。
感兴
吴龙翰（宋代）

闭门逃俗客，携酒过禅关。
灶古茶烟断，碑残雨藓瘢。
秋僧行影瘦，夜鹤病翎寒。
片月随人到，孤琴对佛弹。
秋雨复将害稼 其二
孙应时（宋代）

废圃馀荒径，扶筇独往来。未愁风脱叶，生怕雨添苔。

得与民心乐，何妨笑口开。神龙应念我，落日首重回。
奉和段著作山居呈诸同志三首次本韵
无可（唐代）

香花怀道侣，巾舄立双童。解印鸳鸿内，抽毫水石中。

履温行烧地，衣赤动霞风。又似朝天去，诸僧不可同。

官辞中秘府，疏放野麋齐。偃仰青霄近，登临白日低。

折腰窥乳窦，定足涉冰溪。染翰挥岚翠，僧名几处题。

暂收丹陛迹，独往乱山居。入雪知人远，眠云觉俗虚。

足垂岩顶石，缨濯洞中渠。只见僧酬答，新归绝壑书。
琴韵楼夜坐
胡缘（清代）

凉风吹井梧，淅沥飘残叶。开轩乘晚凉，庭院澹将夕。

月出两头纤，清影入帘额。喓喓阶下螀，啼破一痕白。
奉赋蹇驴
唐文凤（明代）

蹇驴自堪策，应是駏驉俦。缓辔小桥雪，长鸣伏枥秋。

谪仙曾跨步，杜老每追游。黔产无他技，文传柳柳州。
道不拾遗
林希逸（宋代）

世似江河去，还闻返朴时。久藏天下富，不拾道中遗。

行者歌如砥，谁与叹泣岐。锄金宁弗顾，守剑烈能知。

楚国亡弓在，荆山抵玉嬉。抱茅嗟薄俗，屋破呼群儿。
故太原郡太夫人李氏挽歌诗二首 其二
赵鼎臣（宋代）

大郡开汤沐，高堂问凊温。腰金仍及婿，持橐更连孙。

养极千钟富，身兼五福尊。从今隽京兆，谁为赏平反。
春阴
林逋（宋代）

似雨非晴意思深，宿酲牵引卧春阴。
苦怜燕子寒相并，生怕梨花晚不禁。
薄薄帘帏欺欲透，遥遥歌管压来沉。
北园南陌狂无数，只有芳菲会此心。
西江月 赠万莲会众
尹志平（元代）

事事谙来心足，般般舍去身轻。本初一点要圆成。妙语玄言堪本。纵意不知有我，收心自觉无明。无明灭尽绝尘情。便是识心见性。
海棠
王安石（宋代）

桂宁辞月窟，桃合避仙源。
赠别难饶柳，忘忧好树萱。
轻轻飞燕舞，脉脉息妫言。
蕙陋虚侵径，梨凡浪占园。
论心留蝶宿，低面厌莺喧。
不奈神仙品，何辜造化恩。
烟愁思旧梦，雨泣怨新婚。
画恐明妃恨，移同卓氏奔。
句
丰禅师（宋代）

雪岭梅花绽，云洞老僧惊。
寓乾明观五首
杨公远（宋代）

月色上窗纱，移来竹影斜。
夜深人已寂，更转鼓频挝。
杜宇惊幽梦，银釭坠细花。
一时浑不记，身在羽人家。
南定楼
梁介（宋代）

堂堂百尺楼，制作极华丽。
山围与水绕，秀色相妩媚。
上无狐鼠窥，下有鱼龙畏。
宾友升清虚，夷落耸瞻视。
南陲粗安堵，北鄙方举燧。
倚楼独何为，尚下忧国泪。
寄阮亭司理
刘体仁（明代）

离居才几日，兰叶春风生。门外即流水，片帆东下轻。

野处寡新友，良辰多远情。思君如草色，迢递向芜城。
题广严禅师房
沈辽（宋代）

二十馀年谈性空，不知强聒尽无功。愁来白发如秋草，为置浮生断梦中。
侧溪解缆
杨万里（宋代）

梦里喧声定不凡，顺风解缆破晴岚。
起来职事惟洗面，此外功名是挂帆。
莫笑一蔬兼半菽，饱餐万岳与千岩。
蓬莱云气君休望，且向严滩濯布衫。
闻禽声有感
曾几（宋代）

寂寂禅房闭，阴阴夏木繁。
坐闻幽鸟语，胜与俗人言。
脱袴高低树，提壶远近村。
汝曹知底事，独与子规论。
入涌泉道中
程师孟（宋代）

因省先茔到故都，不妨閒步问耕天。
水云苍莽遥连洞，田野低窪稍近湖。
秋熟几家收橘柚，日生众口藉菰蒲。
今朝偶得西华稻，僧饭年年出玉腴。
子进示怀玉诗卷有归途见怀恨不同游二诗次韵
赵蕃（宋代）

山有英灵在，眼应青白分。
问禅公得髓，呈佛我无文。
意赏人知独，神游默固群。
清诗传妙旨，读罢雨花纷。
水调歌头·园林夸富贵
郑元秀（宋代）

园林夸富贵，红绿簇枝头。阳和毓秀，气劘屈贾压曹刘。翰墨场中独步，洒落胸中万卷，横截百川流。邈视青云侣，俯首看瀛洲。

到如今，萦扃务，尚淹留。庙堂应得好语，早晚觐宸旒。从此立登要路，便可羽仪台阁，指日凤池游。岁岁蟠桃会，椿算八千秋。
寄题正伦侄舫斋诗二首
陈瓘（宋代）

此道若长川，行藏比泝沿。
浪恬宁在我，维泛且随缘。
野色连幽岸，溪光接远天。
欲离平险地，常使意超然。
早稻
张耒（宋代）

早稻如倒戈，十穗八九折。
晚稻不及秀，日炙根土烈。
踏车激湖不，车众湖欲竭。
得泉如沸汤，旱土湿未彻。
老农祝天工，叩额眼垂血。
游云不作雨，风至辄散灭。
昊天未悔祸，牲玉无徒设。
谁能缚妖魃，敕起龙泼刺。
咏伯时画太初所获大宛虎脊天马图
黄庭坚（宋代）

笔端那有此，千里在胸中。
四蹄雷电去，一顾马群空。
谁能乘此物，超俗驾长风。
逸材归辔勒，岁在执徐同。
登润州城
丘为（唐代）

天末江城晚，登临客望迷。春潮平岛屿，残雨隔虹蜺.

鸟与孤帆远，烟和独树低。乡山何处是，目断广陵西。
大衍易吟四十首
方回（元代）

在险惟反己，出险即及人。
让夷急病者，蹇解二忠臣。
老白堂
张扩（宋代）

君不见三朝魏公拓天手，旌节言归介眉寿。筑堂自榜醉白名，自借清风洗尘垢。

又不见峨眉山中谪仙人，玉堂词翰生风云。每评香山辄自喜，欲向集贤重写真。

古人名悬日杲杲，千载贻人不贪宝。君今诵味佚老句，乞身投閒不待老。

草堂寂寂松桂生，溪山四时供醉吟。未必翛然便忘世，新诗时亦过鸡林。
移竹
释元肇（宋代）

南庭多绿竹，移种近西墙。远待三年后，阴成一片凉。

月铺金锁碎，风度玉铿锵。定爱常来坐，中间顿石床。
至正中燕京童谣三首
佚名（元代）

牵郎郎，拽弟弟，打破碗儿便作地。阴凉阴凉地河去，日头日头地山来。

脚驴斑斑，脚躐南山。南山北斗，养活家狗，家狗磨面，三十弓箭。

上马琵琶，下马琵琶，驴蹄马蹄，缩了一只。
郭璞墓
刘克庄（宋代）

先生精数学，卜穴未应疏。
因捋虎须死，还寻鱼腹居。
如何师鬼谷，却去友灵胥。
此理恁谁诘，人方宝葬书。
戏题妙峰庵石壁
樊太复（清代）

一杖曾携到酒泉，近来偏只伴枯禅。明朝准向兰陵去，花雾濛濛稳醉眠。
效白香山四虽吟
安希范（明代）

吾闻古人云，人苦不知足。试歌香山居士四虽吟，似我受用巳奢更何欲。

发虽短兮尚可束。官虽卑兮名未辱。囊虽空兮百指饘糜有馀粟。

子虽愚兮数卷父书犹可读。朱颜绿鬓谁能久，官高要路危机伏。

黄金过斗亦何为，快意无如谢庭玉。架上閒抽一卷书，尊中满酌三杯醁。

读书饮酒乐且多，勿为身外营营自桎梏。
论俗十二首
刘子翚（宋代）

兹乡山水佳，昔乃为盗窟。
吾卢已煨烬，荒草墙兀兀。
墙东大梨已，惟此为旧物。
火烧枝叶尽，老本更奇崛。
众鸟罢高栖，空庭失清樾。
邻儿利薪爨，往往肆戕伐。
岂知昂霄势，长养自毫末。
寒堤孤碓在，废圃鸣泉出。
衡茅且经营，霜霰昔仓猝。
越城步月不知子城已闭因托宿赵义斋宅
董嗣杲（宋代）

晚步初月高，忘却子城闭。
客楼枕新荷，几夜香袭袂。
羸骸奔走倦，不拟尚凝滞。
白面佳少年，塞途莫胜计。
低颜谢许可，不甘暗拭涕。
穷迫傍人篱，傍篱车奴隶。
。风采就衰惫，
心孔转昏翳。见舟思江湖，
怀隐睨松桂。故人立霄汉，
敢诧平生契。兹时进退难，
假宿义斋第。官桥醉尉多，
大惧获重戾。徘徊益羁愁，
愈痛乏边际。谗毁那能免，
失拥文侯篲。身如被酒酣，
心类垂旒缀。嗟嗟文不续，
有学谩经济。逆行且倒施，
犹幸舌未敝。月西黯蓬莱，
城乌声更厉。借榻逢可人，
度夜等匏击。履险复自笑，
汩没信此世。愿逢阳明仙，
餐霞度千岁。
醉公子（咏梅寄南湖先生）
史达祖（宋代）

神仙无皋泽。琼裾珠佩，卷下尘陌。秀骨依依，误向山中，得与相识。溪岸侧。倚高情、自锁烟翠，时点空碧。念香襟沾恨，酥手翦愁，今后梦魂隔。

相思暗惊清吟客。想玉照堂前、树三百。雁翅霜轻，凤羽寒深，谁护春色。诗鬓白。总多因、水村携酒，烟墅留屐。更时带、明月同来，与花为表德。
湖光山色楼避暑口占
顾德辉（元代）

天风吹雨过湖去，溪水流云出树间。
楼上幽人不知暑，钩帘把酒看虞山。
龙井访友元王隐君次屠纬真韵
安希范（明代）

挟策蹑青苍，空山罕人迹。藤萝挂悬漫，古木压危石。

仰望空翠中，霭霭孤云白。山阿靓以深，幽人此栖息。

烟霞幻奇境，杳与尘世隔。松隙辟瓮牖，湖光荡虚壁。

趺坐一蒲团，心猿调定力。欲叩元中元，象罔渺然测。

清言互酬应，岚气忽云夕。
中原民谣 渡浮桥
周麟之（宋代）

渡浮桥，黄流喷薄翻云涛。骈头巨舰寸金纤，翼以巨木维虹腰。

戍河老兵三太息，顾语行人泪沾臆。去年造桥民力殚，今年过桥车毂击。

只愁屡坏费修营，追呼无时困征役。前月南朝天使来，欲令践此誇雄哉。

无何层冰蔽流下，三十六洪中夜摧。当时白马津头渡，不下毡车上船去。

今朝缓辔扬鞭回，笑踏长鲸指归路。但愿河伯常安流，斯桥不断千古浮。

他年过师枕席上，孰忧王旅行无舟。适见黎阳山下驿，驿垣破处龟趺出。

丰碑大字天成桥，犹是宣和时相笔。
题李龙眠写山庄图
王汝玉（明代）

青山万叠高侵天，绿阴千顷晴涵烟。巨灵倒挽银河水，泻作百丈飞来泉。

蓬莱三岛不可往，江南山水称龙眠。龙眠高人李居士，前身列籍瑶台仙。

胸中浩荡有奇气，眼底恍忽无尘缘。同时二友总佳士，炯如芙蓉出澄涟。

山中一经游历后，至今草木增清妍。百年对画起遐想，风流文采俱依然。

辛夷花开木兰发，宛如王维家辋川。我生素抱林泉趣，每因匏系恒自怜。

迩来缪掌秘阁籍，遍阅图画穷幽玄。洞天福地似曾识，不用谢屐劳扳援。
二月
曾布（宋代）

二月春华已半归，江天况值雨垂垂。
山梅倏忽花经眼，园杏须臾子满枝。
哭李公晦二首
刘克庄（宋代）

不会苍天意，令君死五豀。
少曾游洛下，晚乃相胶西。
白首尊师说，丹心对御题。
悲乎成底事，路远客魂迷。
问稼隐疾
方一夔（宋代）

日子来访我，话旧乐复乐。中年情义深，一别辄作恶。

子我皆客居，浮萍叹流落。伤心缩地术，倒指赏月约。

鸡黍喜有期，书久懒不作。是时困著愚，处处熬膏镬。

而子金石躯，坐受贫鬼缚。传闻数日来，卧病清风阁。

况子贤主人，苓朮富装橐。子亦屡折肱，忍不急呼药。

大患缘有身，此理直糟粕。要令文殊师，欲扣维摩诺。

人生馀几许，何事纷六凿。殷勤今夜月，为我照寂寞。